Fundatia C.A.E.S.A.R

Fundatia C.A.E.S.A.R

Fundația CAESAR (Centrul pentru Acces la Expertiza Studenților și Absolvenților Români) este o comunitate de experți, un laborator de idei și o platformă de acțiune civică pentru dezvoltarea economică și consolidarea democratică a României.

Institut de cercetare românesc cu prezență globală, Fundația CAESAR reunește în prezent peste 3000 de experți din întreaga lume, selectați pe baza rezultatelor remarcabile din cariera lor academică și profesională. Uniți în jurul unor valori comune – integritate, responsabilitate și profesionalism – experții CAESAR oferă idei și soluții concrete în domeniile de importanță strategică pentru viitorul României.

Pe baza acestor cunoștințe și experiențe globale, CAESAR promovează prin platforma proprie de acțiune civică politici de dezvoltare la nivel local, regional și național.

Cadrul de lansare oficială a proiectului CAESAR a fost Forumul România Jună, organizat în august 2011 la București cu sprijinul Băncii Naționale a României. Forumul România Jună a reunit peste 300 de experți tineri, cu pregătire academică deosebită, alături de profesioniști de marcă, în 10 grupuri de analiză pentru a dezbate direcțiile strategice de dezvoltare a României în orizontul de timp 2030. Rezultatele dezbaterilor au fost sintetizate și publicate în „Programul România Jună 2030: România în 3 Decenii”, apărut în ianuarie 2012.

CAESAR poartă un dialog strategic permanent cu factorii de decizie din România și a oferit consiliere la nivel înalt privind o serie de politici publice majore, inclusiv: Strategia Guvernului privind Consolidarea Administrației Publice, 2014-2020; Strategia Națională pentru Agenda Digitală Românească 2014-2020 și Strategia Energetică pentru România, 2014-2035.

Pe 4 februarie 2015, CAESAR a semnat un parteneriat strategic cu MAE, fiind o premieră la nivel instituțional, „un pas fără precedent” în ceea ce priveşte implicarea activă a experților români din străinătate, în promovarea imaginii României peste hotare și în procesul de dezvoltare a României, prin valorificarea expertizei dobândite în străinătate, prin idei, soluţii şi acţiuni cât mai vizibile care să contribuie la elaborarea politicilor publice.

Forumul CAESAR (17-18 decembrie 2015), organizat după modelul Forumului România Jună din 2011, a reunit peste 400 de experți români emergenți și consacrați în 12 grupuri de expertiză (GE) sectoriale ce au definit pe parcursul a două zile o viziune integrată pentru dezvoltarea României, bazată pe 60 de soluții concrete, asumate de către vectori de influență din toate domeniile. Lucrările Forumului au fost sintetizate în Programul „România în 3D”, lansat în dezbatere publică în ianuarie 2016 ca posibil proiect de țară, cu obiective, soluții și pachete complete de politici publice.

Proiectul „i74” a promovat implicarea cetăț enească democratica ̆ prin propunerea și organizarea de inițiative cetăț enești la nivel local și național. Aceste inițiative legislative au fost propuse de către Cluburile civice CAESAR și au urmărit consolidarea democrației în România atât prin corectarea unor deficiențe din sistemul legislativ românesc, cât și prin informarea cetăț enilor cu privire la mecanismele de participare democratică și prin mobilizarea acestora în cadrul unor acțiuni civice.

Strategia Multidimensională de Atragere în România a Tinerilor din Diaspora (SMART Diaspora) propune politici publice ce au ca scop valorificarea potenţialului strategic al tinerilor înalt calificaţi de peste hotare şi facilitarea contribuţiei lor la dezvoltarea economică şi socială a României.

Conferințele CAESAR au adus în prim-planul agendei publice mai multe subiecte identificate ca fiind vitale pentru dezvoltarea pe termen lung a României: Consolidarea Democrației Românești: Participarea Cetățenească și Societatea Civilă; Diaspora: Brain Regain pentru România; IT și Securitate Cibernetică; Mediu 2030: Despăduriri, Inundații și Încălzire Globală; Rolul României în Integrarea Europeană a Republicii Moldova; Turism în România 2030; Antreprenoriat Cultural Global Românesc; ș.a.m.d.

Un adevărat “think tank” românesc, cu o expertiză la cel mai înalt nivel, CAESAR acoperă o serie variată de programe și servicii pentru comunitate (Memo CAESAR, CAESAR Focus, CAESAR Executive Education etc.) dar și evenimente de impact – Gala CAESAR, Cocktailuri CAESAR, Sondajele CAESAR, JUNO etc., atât prin echipa centrală de experți, cât și prin structurile de la nivel local (Cluburile Civice CAESAR) și la nivel internațional, prin Council of România. Hai Acasă! – eveniment de cariere pentru studenții și absolvenții români din străinătate, ajuns la a 4-a ediție anul acesta, 1500 de participanți și 100 de companii (Deloitte, BRD, McKinsey, Genpact, Renault, UniCredit, Ernst and Young, Hilti, Banca Transilvania etc). SMART Internships – program de stagii de practică la nivel de top în sectorul public românesc (100 stagii de practică desfășurate în 2013, 2014 și 2015; 20 de instituții: Administrația Prezidențială; Ministerul Economiei, Ministerul Muncii, Familiei și Protecției Sociale, Ministerul Tineretului și Sportului, Ministerul Afacerilor Externe, Ministerul Educației, Ministerul Agriculturii și Dezvoltării Rurale, Ministerul Societății Informaționale, Ministerul Dezvoltării Regionale și Administrației Publice etc).

Despre Fondatori:

Sebastian „Tianu” Burduja este co-fondator și președinte al Fundației CAESAR. El lucrează ca specialist în domeniul dezvoltării sociale pentru Banca Mondială în Washington D.C., concentrându-și activitatea în zona Europei și a Asiei Centrale. În trecut, a fost consultant la Dalberg Global Development Advisors, o firmă de consultanță strategică, specializată în soluții de dezvoltare la nivel mondial. Tianu a lucrat și la Comisia Economică a Națiunilor Unite pentru Europa, la McKinsey & Co., la National Endowment for Democracy și la Institutul Freeman Spogli pentru Afaceri Internaționale.

A publicat diverse articole pe tema consolidării democratice în România și este autorul cărții „Între Speranță și Deziluzie. Democrație și Anticorupție în România Postcomunistă”. A fost inclus în clasamentul Revistei Forbes „Top 30 under 30” din România pentru activitatea sa ca fondator și președinte de onoare al Ligii Studenților Români din Străinătate.

Tianu este absolvent al unui dublu masterat în administrarea afacerilor și în politici publice la Harvard Business School, respectiv la Harvard Kennedy School, și deține o diplomă de licență în politică comparată de la Universitatea Stanford.

Dan Nechita este co-fondator și CEO al Fundației CAESAR și a fost președinte al Ligii Studenților Români din Străinătate. El este absolvent al unui master în relații internaționale la Universitatea „George Washington“ și deține o diplomă de licență în economie și științe politice de la Universitatea Columbia din New York. În trecut, a lucrat ca asistent de cercetare la Institutul de Război și Studii de Pace „Arnold A. Saltzman” și ca asistent universitar la Universitatea „George Washington“. Dan Nechita a lucrat, de asemenea, la World Security Institute, la Brookings Institution Center for Executive Education, precum și la unitatea de politică din cadrul ABC News. A fost membru al Consiliului Columbia University Club of D.C., președintele Asociației de bursieri „Jack Kent Cooke” și coordonatorul rețelei Sandbox din Washington D.C. Dan Nechita s-a numărat printre puținii beneficiari ai prestigioasei burse universitare și postuniversitare, oferită de Fundația „Jack Kent Cooke”.

Dragoș Preda este co-fondator și vicepreședinte al Fundației CAESAR. Inițiator transdisciplinar și organizator a numeroase proiecte sociale, culturale, educaționale, implicat activ în societatea civilă din România, dar și în mediul public și cel privat, Dragoș construiește și susține inițiative de impact.

Printre cele mai cunoscute proiecte ale sale se numără: Forumul Educațional, Gala „Clasic e Fantastic”, Biblioteca de Cărți Românești din Torino, Simfonia Scandinavă de Inspirație Românească, Expoziția de Pictură „Paris versus Bucarest”. Fondator al CRREDAE și al Clubului pentru România, el rămâne aproape de organizația pe care a sprijinit-o de la înființare (2009) în calitate de vicepreședinte în domeniul relațiilor externe: Liga Studenților Români din Străinătate. În trecut, a fost co-organizator și membru al juriului pentru evenimente precum: Delegația de Tineret la ONU, Gala Premiilor în Educație din România, Gala Societăț ii Civile. Dragoș Preda este beneficiar al prestigioasei burse a Guvernului Francez la Ecole Nationale d’Administration și deține o diplomă de licență și una de masterat de la Universitatea Paris 1 Panthéon-Sorbonne.

Contents